Projektas

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL PRITARIMO UŽDAROSIOS AKCINĖS BENDROVĖS ROKIŠKIO AUTOBUSŲ PARKO 2016 METŲ DIREKTORIAUS VEIKLOS ATASKAITAI**

2017 m. balandžio 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu ir Rokiškio rajono savivaldybės tarybos 2015 m. kovo 27 d. sprendimu Nr. TS-102 ,,Dėl Rokiškio rajono savivaldybės tarybos veiklos reglamento patvirtinimo“, patvirtinto Rokiškio rajono savivaldybės tarybos veiklos reglamento 266, 269, 270 punktais, Rokiškio rajono savivaldybės taryba n u s p r e n d ž i a:

Pritarti uždarosios akcinės bendrovės Rokiškio autobusų parko 2016 metų direktoriaus veiklos ataskaitai (ataskaita pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Valentinas Repčys

PRITARTA

Rokiškio rajono savivaldybės tarybos

2017 m. balandžio 28 d. sprendimu Nr. TS-

**UŽDAROSIOS AKCINĖS BENDROVĖS ROKIŠKIO AUTOBUSŲ PARKO**

**2016 METŲ DIREKTORIAUS VEIKLOS ATASKAITA**

**I. BENDRI DUOMENYS**

Uždaroji akcinė bendrovė Rokiškio autobusų parkas įsteigta 1991 m. gruodžio 19 d.

Buveinė: Rokiškio rajono savivaldybė, Panevėžio g.7, Rokiškis.

Juridinio asmens kodas: 173053453.

Bendrovės įstatinis kapitalas – 484935,20 Eur; įstatinis kapitalas padalytas į 16745 paprastas vardines 28,96 eurų nominalios vertės akcijas. Kapitalas suformuotas visiškai.

Vienintelis bendrovės akcininkas – Rokiškio rajono savivaldybė.

Bendrovės kolegialus valdymo organas – valdyba, susidedanti iš septynių narių.

Bendrovės vadovas – Valentinas Repčys.

**II. DARBUOTOJAI IR DARBO APMOKĖJIMAS**

2016 m. gruodžio 31d. bendrovėje dirbo 97 darbuotojai:

|  |  |  |
| --- | --- | --- |
|  | Darbuotojų skaičius (vnt.) | Vidutinis mėnesio darbo užmokestis (bruto) Eur |
| Vadovai | 3 | 1144 |
| Administracija ir specialistai | 14 | 568 |
| Autobusų vairuotojai | 57 | 619 |
| Remonto darbininkai | 14 | 591 |
| Pagalbiniai darbininkai | 9 | 412 |
| Iš viso : | 97 | 604 |

Per 2016 metus priimta 19 darbuotojų, atleista 16, pareikšta 11 drausminių nuobaudų. Vidutinis darbuotojų amžius – 53 metai, iki trisdešimt metų yra tik 4 darbuotojai. Didžiausią problemą bendrovei kelia autobusų vairuotojų kaita ir jų amžius. Šiuo metu dirba 3 pensinio amžiaus vairuotojai, o jaunimui ši profesija nėra patraukli.

Bendradarbiaujant su Darbo birža buvo pasinaudota įdarbinimu subsidijuojant (gauta 5 tūkst. Eur).

Administracija ypatingą dėmesį skiria vidaus kontrolei. Bendrovės veiklą reglamentuojančios tvarkos, taisyklės, įsakymai, grafikai stiprina vidinę kontrolę, gerina ūkinę ir strateginę veiklą, turi teigiamos įtakos galutiniams rezultatams. Siekiant užtikrinti pajamų surinkimą iš keleivių, kontroliuojamas vairuotojų darbas maršrutuose, tikrinama, kaip jie laikosi keleivių ir bagažo vežimo taisyklių. Netikėtus patikrinimus maršrutuose atlieka administracijos darbuotojai, turintys keleivinio transporto kontrolieriaus pažymėjimus, ir saugos bendrovė, su kuria sudaryta sutartis.

**III. TURTAS**

Bendrovės materialųjį turtą sudaro 306 tūkst. Eur vertės ilgalaikis materialus turtas ir 17 tūkst. Eur vertės atsargos.

Ilgalaikį materialųjį turtą sudaro:

|  |  |  |  |  |
| --- | --- | --- | --- | --- |
| Eil. Nr. | Ilgalaikis materialus turtas | Įsigijimo savikaina tūkst. Eur | Nusidėvėjimas tūkst. Eur | Likutinė vertė tūkst. Eur |
| 1. | Žemė | 31 |  | 31 |
| 2. | Pastatai, statiniai ir įrenginiai | 468 | 319 | 149 |
| 3. | Transporto priemonės | 901 | 790 | 111 |
| 4. | Kiti įrengimai | 77 | 62 | 15 |
|  |  Iš viso | 1477 | 1171 | 306 |

Bendrovė ataskaitiniais metais įsigijo ilgalaikio materialiojo turto, kurio įsigijimo savikaina- 18,5 tūkst. Eur (trys naudoti autobusai MB O303, naudotas automobilis VW Caravele ir kompiuteris). Nurašyta nebenaudojama susidėvėjusi įranga, parduotas autobusas IKARUS.

Atsargos sudaro 17 tūkst. Eur, jos yra skirtos neperparduoti, o naudojamos veikloje transporto atsarginės dalys ir yra skirtos eksploatacijai ir remontui, taip pat degalai transporto priemonių bakuose, tepalų ir kitų medžiagų rezervinis likutis reikalingas autobusų eksploatacijai.

**IV. ŪKINĖ VEIKLA, FINANSINIAI VEIKLOS RODIKLIAI**

Pagrindinės bendrovės veiklos kryptys:

- keleivių vežimas autobusais vietinio (miesto ir priemiesčio) ir tolimojo reguliaraus susisiekimo kelių transporto maršrutais, kai keleiviai vežami nustatytu dažnumu ir maršrutais, kelionės metu paimant ir išleidžiant keleivius tam tikslui nustatytose stotelėse, laikantis iš anksto nustatytų tvarkaraščių ir tarifų:

- iš anksto sudarytų keleivių grupių vežimas užsakomaisiais reisais;

- siuntų gabenimas;

- bilietų pardavimas;

- bagažo saugojimas;

- reklaminių plotų ir patalpų nuoma.

Veiklos vykdymui bendrovė turi visas reikalingas licencijas ir leidimus.

Bendrovė yra Nacionalinės vežėjų asociacijos „Linava“ tikrasis narys ir dalyvauja jos veikloje.

Aptarnaujami reguliaraus susisiekimo autobusais maršrutai:

* vietinio susisiekimo – 33, iš jų:
* miesto – 3;
* priemiesčio – 30;
* tolimojo susisiekimo – 9.

Bendras maršrutų ilgis (viena kryptimi – 2412 km).

Per 2016 metus autobusai nuvažiavo 2486 tūkst. km, iš jų 722 tūkst. km – vietinio susisiekimo maršrutais.

Per 2016 metus pervežta 808 tūkst. keleivių. Mokslo metais kasdien vežama apie 1,1

tūkst. mokinių.

Darbo dienomis įvairiomis kryptimis išvyksta 35 autobusai:

* mieste – 2;
* priemiestyje – 19;
* tarpmiestyje – 14.

Siekiant mažinti sąnaudas dalis autobusų, aptarnaujančių priemiesčio maršrutus, kurių išvykimas yra ne iš Rokiškio AS, laikomi seniūnijose:

* Pandėlyje – 4 autobusai;
* Obeliuose – 1 autobusas;
* Jūžintuose – 1 autobusas;
* Duokiškyje – 1 autobusas.

Bendrovėje yra autobusų remontui ir techniniam aptarnavimui reikalinga gamybinė bazė. Ataskaitiniais metais atnaujintos apžiūrų duobės, pakeistas duobių apšvietimas, atnaujinta dalis stogo dangos, remonto darbų vertė- 16 tūkst. Eur. Per bendrovės gyvavimo metus parengti kvalifikuoti specialistai, sukaupta nemaža darbo patirtis automobilių techninio aptarnavimo ir remonto srityje. Todėl bendrovėje atliekama didžioji dalis reikalingų bendrovei priklausančių autobusų ir kitų transporto priemonių techninio aptarnavimo ir remonto darbų. Nors autobusai seni, jiems keliami aukšti saugumo reikalavimai – techninė apžiūra atliekama 2 kartus per metus, transporto priemonės draudžiamos privalomuoju civilinės atsakomybės draudimu, mokamas kelių mokestis (įsigyjamos kelių vinjetės). Vairuotojų darbo ir poilsio laikas fiksuojamas tachografais, kurių patikra privaloma kartą per 2 metus. Tokiu pat dažnumu atliekama ir greičio ribotuvų patikra.

 Pagrindiniai veiklos rodikliai tūkst. Eur:

|  |  |
| --- | --- |
| Pagrindiniai rodikliai | Veiklos rūšys |
| Keleivių vežimas autobusais | Siuntų gabenimas | Kita veikla | Dotacija | Iš viso |
| Miesto maršrutais | Priemiesčiomaršrutais | Tolimaisiais maršrutais | Užsakomaisiais reisais |
| **Pajamos** | **103** | **367** | **982** | **21** | **21** | **24** | **70** | **1588** |
| **Sąnaudos iš viso:** | **98** | **411** | **1028** | **15** | **13** | **10** | **-** | **1575** |
|  t.t.darbo užmokestis | 45 | 193 | 383 | 5 | 7 | 2 |  | 635 |
| soc. draudimas | 13 | 59 | 118 | 2 | 3 | 1 |  | 196 |
| IMT nusidėvėjimas | 4 | 5 | 50 |  | 1 | 2 |  | 62 |
| medžiagos, padangos, ats. dalys, tepalai | 5 | 26 | 70 | 2 |  |  |  | 103 |
| degalai | 24 | 93 | 298 | 5 | 2 |  |  | 422 |
| Elektra, šiluma | 1 | 5 | 14 |  |  | 3 |  | 23 |
| vanduo |  | 1 | 1 |  |  | 1 |  | 3 |
| mokesčiai |  | 3 | 17 |  |  |  |  | 20 |
| kitos sąnaudos | 6 | 26 | 77 | 1 |  | 1 |  | 111 |
| **Veiklos rezultatas** | **5** | **-44** | **-46** | **6** | **8** | **14** | **70** | **13** |

Bendros pajamos per ataskaitinį laikotarpį sudarė 1588 tūkst. Eur.

Bendrovės sąnaudos per ataskaitinį laikotarpį sudarė 1575 tūkst. Eur.

Bendrovės veiklos rezultatas prieš apmokestinimą – 13 tūkst. Eur pelnas.

Keleivių vežimo autobusais veikla buvo nuostolinga. Pelnas gautas iš miesto maršrutų ir užsakomųjų reisų. Pelninga yra ir siuntų gabenimo paslauga.

 Pelnas miesto maršrutuose 2016 m. sudarė 5 tūkst. Eur, 2015 m. 3 tūkst. Eur. Maršrutas Centras- Kavoliškis darbo dienomis pelningas, nes važiuoja mokiniai į Rokiškio technologijos, verslo ir žemės ūkio mokyklą, o poilsio dienomis nuostolingas, bendras rezultatas šiame maršrute sudaro 18 tūkst. Eur pelno. Pagrindinis miesto maršrutas Geležinkelio stotis- Psichiatrinė ligoninė- Miškų urėdija yra nuostolingas. Nuostoliai šiame autobuso maršrute 2016 m. sudarė 14 tūkst. Eur.

Nuolat augantis individualių automobilių skaičius ir pingantys degalai sąlygoja vis mažėjantį keleivių skaičių priemiesčio maršrutų autobusuose. Taip pat mažėja pavežamų į mokymo įstaigas mokinių, todėl priemiestiniuose maršrutuose surinktos pajamos nepadengė faktiškai patirtų sąnaudų ir nuostoliai šiuose maršrutuose sudarė 44 tūkst. Eur. Nuostolingiausi visuomenei būtini maršrutai, kuriais nevažiuoja mokiniai arba važiuoja mažas jų skaičius tai: Rokiškis-Salos; Rokiškis-Aleksandravėlė; Rokiškis-Kriaunos; Rokiškis-Augustinava; Rokiškis-Suvainiškis ir kitų maršrutų atskiri reisai.

Nuostoliai patiriami vykdant būtinus visuomenei keleivinio kelių transporto viešųjų paslaugų įsipareigojimus ir pagal 2010 m. liepos 20 d. LR Susisiekimo ministro įsakymu Nr.3-457 patvirtintą susidariusių vietiniuose (miesto ir priemiesčio) maršrutuose nuostolių kompensavimo tvarką turi būti kompensuojami iš savivaldybės biudžeto. Šių nuostolių kompensavimui iš rajono savivaldybės gauta dotacija 70 tūkst. Eur. 2016 metų pabaigoje nekompensuotų nuostolių suma – 22 tūkst. Eur.

Tokie patys veiksniai sąlygoja keleivių srautus ir tolimojo reguliaraus susisiekimo autobusų maršrutais. Pajamų šiuose maršrutuose gauta mažiau 10 tūkst. Eur arba 1 procentu, o sąnaudos išaugo 23 tūkst. Eur arba 2 procentais. Tolimojo susisiekimo maršrutuose nuostoliai sudaro 46 tūkst. Eur. Surinktos pajamos visiškai dengia tiesiogines ir didžiąją dalį pridėtinių sąnaudų. Nuostolingiausios Kauno ir Šiaulių kryptys.

Tolimojo susisiekimo maršrutai driekiasi tais pačiais keliais, kuriuose savo veiklą vykdo ir didžiosios šalies keleivių vežėjų kompanijos – TOKS, KAUTRA, BUSTURAS ir Panevėžio autobusų parkas. Su jais tenka konkuruoti keleivių vežimo srityje. Kadangi jų galimybės versle daug didesnės, nes jų stipresnės techninės bazės ir aptarnauja ekonomiškai naudingesnius maršrutus. Šių maršrutų rentabilumui didelę įtaką turi mokestis už įvažiavimą į autobusų stotis, į kurias įvažiuoja mūsų bendrovės autobusai, važiuodami nustatytais maršrutais. Sąnaudos įvažiavimams į autobusų stotis per 2016 m. sudarė 35 tūkst. Eur ir dar už bilietų pardavimo paslaugą – 14 tūkst. Eur. Rokiškio miestas yra prie pat Latvijos pasienio, todėl pro mus pravažiuoja tik vienas vežėjas, o kitiems esame tik galinė stotis. Už į Rokiškio autobusų stotį įvažiuojančių kitų vežėjų autobusus priskaičiuota tik 5 tūkst. Eur, o už parduotus bilietus Rokiškio autobusų stotyje – 3 tūkst. Eur pajamų. Priskaičiuota per 2016 metus mokesčių į valstybės biudžetą nuo visos įmonės veiklos (tūkst. Eur):

|  |  |  |  |  |  |  |
| --- | --- | --- | --- | --- | --- | --- |
| Gyventojų pajamų mokesčio | Pridėtinės vertės mokesčio | Žemės nuomos mokesčio | Nekilnojamojo turto mokesčio | Soc.draudimo mokesčio | Kitų mokesčių | Iš viso |
| 74 | 147 | 2 | 1 | 254 | 19 | 497 |

Ataskaitinių metų pabaigoje pirkėjų įsiskolinimas sudaro 59 tūkst. Eur. Abejotinų ir pradelstų skolų bendrovė neturi.

Įsipareigojimai bankams už suteiktas paskolas ir lizingą yra 105 tūkst. Eur

Skolos tiekėjams, įsipareigojimai biudžetui, socialiniam draudimui, darbuotojams ir kitos mokėtinos sumos sudaro 192 tūkst. Eur. Pradelstų mokėjimų bendrovė neturi.

 **V. VEIKLOS PLANAI IR PROGNOZĖS**

Pagrindiniai bendrovės veiklos planai siejami su teikiamų paslaugų tinklo išlaikymu ir paslaugų kokybės gerinimu.

Šiuo metu pagrindinis tikslas užtikrinti mokinių pavežimą į mokyklas ir, esant sudėtingai ekonominei situacijai, išsilaikyti tolimojo susisiekimo autobusų maršrutų rinkoje. Bus nuolat peržiūrimi autobusų maršrutų atskiri reisai, nuolat siekiama racionaliai naudoti darbo ir materialinius resursus. Mokinių vasaros atostogų metu bus sumažintas vietinio susisiekimo maršrutų reisų skaičius, važiuojant ne visomis savaitės dienomis.

Keleivių vežimo reguliariais tolimojo susisiekimo maršrutais bei užsakomaisiais reisais veikla bus organizuojama atsižvelgiant į situaciją rinkoje, kuri nuolat stebima ir analizuojama.

 Analizuojant bendrovės rodiklius ir situaciją rinkoje artimiausiu metu bendrovės darbo apimtys turėtų išlikti panašios. Tačiau sėkmingą bendrovės veiklą gali sutrikdyti šie faktoriai:

- pasenę ir susidėvėję autobusai, nes parkas visą laiką buvo atnaujinamas, pagal finansines galimybes, perkant naudotus autobusus ir šiuo metu beveik visi yra virš 15 metų;

- minimalios algos didinimas;

- degalų kainos.

Prognozuojama, kad bendrovės 2017 m. pajamos už keleivių vežimą turėtų išlikti kaip ir 2016 metais.

Atsižvelgiant į esamą autobusų techninę būklę ir esamus keleivių srautus maršrutuose, bendrovei šiuo metu būtina įsigyti mažiausiai penkis minkšto tipo autobusus, kuriuose įrengtos 29–36 sėdimos vietos keleiviams. Tačiau bendrovė savo lėšų tokioms investicijoms neturi. Bus siekiama palankiausiomis sąlygomis įsigyti autobusus finansinės nuomos (lizingo) būdu.

Europos Sąjungos struktūrinių ir kitų paramos fondų lėšomis pasinaudoti iki šiol neturėjome galimybės. 2014-2020 m. Europos Sąjungos parama transporto priemonių įsigijimui bus skirstoma per regionų plėtros tarybas. Bus įgyvendinama priemonė Nr. 04.5.1-TID-R-518 „Vietinio susisiekimo viešojo transporto priemonių parko atnaujinimas“, tai draugiškų aplinkai, ekologiškų viešojo transporto priemonių įsigijimas. Šiuo metu patvirtintas finansavimo aprašas. Pagal šį aprašą, turėtų būti įsigyjami elektriniai, biodujomis, suslėgtomis arba suskystintomis gamtinėmis dujomis (CNG, LNG), vandeniliu varomi autobusai. Tačiau ES paramos panaudojimo galimybės ribotos, nes Rokiškyje nėra gamtinių dujų.

Bendrovė nuolat siekia pagrindinio tikslo – užtikrinti pelningą veiklą, bet dėl visuomenei būtinos paslaugos teikimo negali atsisakyti visų nuostolingų maršrutų.

**Rokiškio rajono savivaldybės tarybai**

**SPRENDIMO PROJEKTO ,,DĖL PRITARIMO UŽDAROSIOS AKCINĖS BENDROVĖS ROKIŠKIO AUTOBUSŲ PARKO 2016 METŲ DIREKTORIAUS VEIKLOS ATASKAITAI“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Kaip yra numatyta Lietuvos Respublikos vietos savivaldos įstatyme ir Rokiškio rajono savivaldybės tarybos veiklos reglamente, teikiama tarybai svarstyti bendrovės direktoriaus veiklos ataskaita.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas ir Rokiškio rajono savivaldybės tarybos veiklos reglamentas.

 **Sprendimo projekto esmė.**

 Lietuvos Respublikos vietos savivaldos įstatymo 16 straipsnio 2 dalies 19 punkte, Rokiškio rajono savivaldybės tarybos 2015 m. kovo 27d. sprendimu Nr. TS-102 patvirtintame Rokiškio rajono savivaldybės tarybos veiklos reglamente numatyta, kad savivaldybės taryba išklauso savivaldybės kontroliuojamų įmonių vadovų ataskaitas, vadovų atsakymus į tarybos narių paklausimus ir priima sprendimus dėl šių ataskaitų. Dėl to teikiama tarybai UAB Rokiškio autobusų parko, kurioje visos akcijos priklauso Rokiškio rajono savivaldybei, direktoriaus 2016 metų veiklos ataskaita. Ataskaitoje pateikti duomenys apie bendrovę, darbuotojus, jų darbo apmokėjimą, turtą, bendrovės ūkinę veiklą, finansinius rodiklius, bendrovės veiklos planai.

 **Galimos pasekmės, priėmus siūlomą tarybos sprendimo projektą:**

**teigiamos** – bus laikomasi teisės aktuose nustatytų nuostatų.

**neigiamos** – nebus.

**Kokia sprendimo nauda Rokiškio rajono gyventojams.**

 Direktoriaus ataskaita yra vieša ir Rokiškio rajono savivaldybės gyventojai gali išsamiai susipažinti su bendrovės veikla, teikiamomis paslaugomis ir teikti pasiūlymus, pageidavimus.

**Finansavimo šaltiniai ir lėšų poreikis**.

Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

 **Antikorupcinis vertinimas**.

 Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus vedėja J.Bražionienė